Document ID: /fineweb-2-swissfilter-quality_10-filterrobots/filtered/02038.jsonl.gz/3903

Lara Gut valeva sco la gronda favurita ed ha er mussà ina cursa quasi perfetga sin la pista Engiadina. Per triumfar han la finala 36 tschientavels mancà. Gudagnà aur e nova campiunessa mundiala en il super-g è l’Austriaca Nicole Schmidhofer. La skiunza da 27 onns ha persvadì da la partenza fin l’arrivada e gudagnà cun in avantatg da 33 tschientavels avant Tina Weirather dal Principadi dal Liechtenstein.
5avla medaglia per Gut
Per Lara Gut èsi gia la 5avla medaglia a campiunadis mundials. Fin ussa ha ella gudagnà trais giadas argient ed ina giada bronz. Bronz vevi er dà en la cursa rapida dals gieus olimpics a Sotschi. Sin ses emprim titel e l’emprima medaglia d’aur sto Lara Gut spetgar vinavant. La proxima schanza survegn Gut dentant gia il venderdi en la super-cumbinaziun.
Vonn e Veith out
La medaglia d’aur dal super-g da las dunnas resta pia en ils mauns austriacs. Avant dus onns a Vail Beaver Creek aveva Anna Veith triumfà. A San Murezzan n’ha Veith dentant betg cuntanschì l’arrivada, er l’Americana Lindsey Vonn è crudada or.
Giu naginas schanzas sin ina medaglia han las cunfavuritas, la Taliana Sofia Goggia e la Slovena Ilka Stuhec ch’han pers bun ina secunda ed han uschia stuì sa cuntentar cun ils plazs 10 ed 11.
Cun Corinne Suter e Joana Hählen han anc duas ulteriuras Svizras cuntanschì in plaz sut las top 15. Suter è vegnida 12avla e Hählen 13avla. La skiunza grischuna Jasmine Flury ha terminà il super-g sco 17avla.
Las top 10 dal super-g
|Rang||Atleta||Naziun||Temp|
|1||Nicole Schmidhofer||AUT||1:21.34|
|2||Tina Weirather||LIE||+0.33|
|3||Lara Gut||SUI||+0.36|
|4||Victoria Rebensburg||GER||+0.53|
|5||Elena Curtoni||ITA||+0.55|
|6||Ragnhild Mowinckel||NOR||+0.69|
|7||Stephanie Venier||AUT||+0.77|
|8||Tessa Worley||FRA||+0.84|
|9||Federica Bignone||ITA||+0.84|
|10||Sofia Goggia||ITA||+0.91|
RR novitads 14:00